หุ้นดาวโจนส์ปิดพุ่งแรง
ราคาน้ำมันไนเม็กซ์ทรงตัว ขณะที่หุ้นดาวโจนส์สหรัฐฯพุ่งแรงหลังปธ.เฟดเชื่อครึ่งปีหลังเศรษฐกิจดีขึ้น
27 ส.ค. 2554

ราคาน้ำมันไนเม็กซ์ทรงตัว ขณะที่หุ้นดาวโจนส์สหรัฐฯพุ่งแรงหลังปธ.เฟดเชื่อครึ่งปีหลังเศรษฐกิจดีขึ้น
ตลาดหุ้นสหรัฐ ปิดบวกอย่างแรง เมินคำยืนยันของนายเบน เบอร์นันเก้ ประธานธนาคารกลางสหรัฐ ที่ยังไม่มีมาตรการกระตุ้นเศรษฐกิจรอบใหม่ และพุ่งความสนใจไปที่คำพูดบางส่วนของเขาที่บอกว่าเศรษฐกิจสหรัฐจะฟื้นตัวในช่วงครึ่งปีหลัง ดัชนีหุ้นดาวโจนส์ เพิ่มขึ้น 133.88 จุด  ปิดที่ 11,283.70 จุด แนสแดค เพิ่มขึ้น 60.12 จุด  ปิดที่ 2,479.75 จุด เอสแอนด์พี เพิ่มขึ้น 17.31 จุด  ปิดที่ 1,176.58 จุด
ส่วนสัญญาล่วงหน้าน้ำมันดิบชนิดไลต์สวีตครูดของสหรัฐฯ งวดส่งมอบเดือนตุลาคม เพิ่มขึ้น 7 เซนต์ ปิดที่ 85.37 ดอลลาร์ต่อบาร์เรล ส่วนเบรนท์ทะเลเหนือลอนดอน งวดส่งมอบเดือนเดียวกัน เพิ่มขึ้น 74 เซนต์ ปิดที่ 111.36 ดอลลาร์ต่อบาร์เรล
นอกจากผิดหวังต่อคำปราศรัยที่ไม่ผูกมัดตนเองของประธานเฟดแล้ว ราคาน้ำมันยังขยับตัวในกรอบแคบๆสืบเนื่องจากนักลงทุนจับดูสถานการณ์เฮอร์ริเคนไอรีนที่จ่อซัดถล่มชายฝั่งตะวันออกของสหรัฐฯ ในนั้นรวมถึงนิวยอร์กและพื้นที่ทางตะวันออกเฉียงเหนือของประเทศ อันเป็นที่ตั้งของโรงกลั่นน้ำมันและคลังเชื้อเพลิง